送法海長老
作者：釋重顯
朝代：宋

paragraphs: 常愛裴相國，式芳塵，斷際高風慕要倫。
擬欲事師爲弟子，不知將法付何人。
常愛李相國，垂列星，藥嶠深源宅性靈。
我來問道無餘說，雲在清霄水在瓶。
緬想當時二台輔，出鎮藩維訪諸祖。
寥寥浮幻輕百年，落落宏規照千古。
今聞仙都賢太守，入政褰帷聲浩浩。
英佐一一分化條，文經武緯亦難討。
遠遠牋函飛乳峰，選開士兮恢吾宗。
覿夜光非震滄海，聆正音豈玩焦桐。
徒誇麟龍，自西自東。
應排罔象得象，必須覺雄讓雄。
今既塞請，還也奇别。
茫茫普熱，紛紛下雪。
倒流四河，載發枯枿。
卷舒立方外乾坤，蹤横挂域中日月。
黄頭碧眼知未知，去去憑誰繼清絕。